दरअसल, श्रीनिवासन के दामाद गुरुनाथ मय्यप्पन फिक्सिंग मामले में बुरी तरह से फंस गए हैं। उन्हें मुंबई की क्राइम ब्रांच ने शुक्रवार को आधी रात में गिरफ्तार कर लिया। पूछताछ के दौरान ‘दामाद जी’ ने स्वीकार कर लिया है कि वे विवादित अभिनेता विंदु दारा सिंह के सहयोग से क्रिकेट में सट्टेबाजी का खेल काफी लंबे समय से खेल रहे थे। इसी चक्कर में पिछले दिनों वे 20 लाख रुपए हार भी चुके हैं। पुलिस ने विंदु और मय्यप्पन को आमने-सामने बैठाकर भी पूछताछ कर ली है। इस आशय की जानकारियां निकलकर आई हैं कि आईपीएल टीम ‘चेन्नई सुपरकिंग्स’ को श्रीनिवासन की मेहरबानियों से खास फायदा पहुंचाया जा रहा था। मय्यप्पन, इसके मालिकों में एक हैं। चेन्नई टीम की अंदरूनी रणनीति खेल शुरू होने से पहले ही मय्यप्पन, विंदु दारा सिंह के जरिए सट्टेबाजों तक पहुंचा देता था। इसके एवज में दोनों को मोटी रकम मिल जाती थी। अब पुलिस फिक्सिंग के इस खेल के तार बीसीसीआई प्रमुख से जोड़ने में लगी है।